Thomas Krog (SF), 2006-05-02:
Det er jo herligt at høre, at der er så mange mennesker, som virkelig lyder til at ville gøre det her til den uddannelse, som det er helt nødvendigt at vi gør den til.
Der er ingen tvivl om, at læreruddannelsen er et meget vigtigt område, og der er ingen tvivl om, at hele folkeskoleområdet er et meget vigtigt område for Danmark, både nu og i fremtiden.
SF ønsker en læreruddannelse, der giver lærerne et stadig bedre grundlag for at undervise i folkeskolen.
Vi mener, at det er et vigtigt mål, at eleverne i langt højere grad undervises af linjefagsuddannede lærere.
Der er et problem i dag, som i høj grad skyldes, at flertallet af lærerne er uddannet efter en læreruddannelse, som gav dem to linjefag.
Nu er man ikke blot tilbage ved det, for samtidig skabes faglige specialister i de to linjefag, som de læreruddannede kommer ud med.
Allerede ved sidste læreruddannelsesreform blev der indgået en politisk hensigtserklæring om, at folkeskolens undervisning skal varetages af de her linjefagsuddannede lærere.
Jeg synes, at sporene fra det med to linjefag skræmmer.
De skræmte i hvert fald dengang, men det gør de åbenbart ikke mere.
Den gamle læreruddannelsesreform øgede af samme grund antallet af linjefag fra to til fire.
Ulempen har været, at fire linjefag ikke giver den tilstrækkelige tid til den nødvendige faglige didaktiske og pædagogiske fordybelse i linjefagene på læreruddannelsen.
Vi er enige i at øge den faglige tyngde i linjefagene, men vi finder det uforståeligt, at flertallet her lægger op til en model med hovedvægten på de to linjefag, som vi netop forlod, fordi det ikke dækkede folkeskolens behov.
Ulemperne ved de alt for store linjefag er jo bl.a., at jo større linjefaget er, jo mindre bliver de øvrige linjefag og fag i øvrigt.
De monsterstore linjefag betyder, at det store flertal af lærere kommer ud med kun to linjefag, og jo færre linjefag lærerne har, jo sværere bliver det at linjefagsdække undervisningen i folkeskolen ude i den virkelige verden.
Så ideen om, at dansk, matematik og det nye naturfag skal kunne vælges med op til 1,8 årsværk, er mildt sagt ikke god.
I dag fylder de 0,7 årsværk, SF er enig i, at en styrkelse kunne være fornuftig, men det her er langt over det dobbelte og skævvrider i høj grad uddannelsen i hele folkeskolen.
Der er faktisk også positive elementer i det her.
Man kunne lynhurtigt nævne linjefaget tosproget specialpædagogik, der er vejledende timetal for bl.a. praktikken, og der er andre ting.
Men lovforslaget øger risikoen for mangel på linjefagsuddannede lærere på de mindre skoler samt på skoler i yderområderne.
Hvis nogen synes, at det skulle løses på en anden måde, kunne det måske være at lukke skolerne, men den måde vil SF ikke løse det på.
Aftalen øger også risikoen for lukning af mindre seminarier.
De små seminarier kan ikke udbyde de her meget store obligatoriske linjefag.
Det centraliserer udbuddet af læreruddannelse, seminarier i udkantområder lukker, og rekrutteringen af de nye lærere i de regioner bliver langt, langt vanskeligere.
Uddannelsen kommer alt i alt til at handle mere om faglighed end undervisning.
Endnu en gang skal man ned i kernegrundlaget, det alment didaktiske.
SF synes, der blev skåret alt for meget ned sidste gang.
Vi synes, det er helt forkert at skære det ned endnu en gang.
I lighed med pædagoguddannelsen er hele regeringens ramme for læreruddannelsen, at den ikke må koste flere penge.
Man er simpelt hen ikke villig til at ofre en krone for at styrke en uddannelse, vi jo ellers er enige om er helt central for Danmarks fremtid.
Det er både bemærkelsesværdigt, forundrende, og jeg synes egentlig også lidt deprimerende.
Vi synes, det er helt centralt som en del af uddannelsen at snakke om udslusningen, sådan at lærerne de første 2 år er tilknyttet det CVU, de kommer fra, sådan at vi ikke dér taber alle de her penge på gulvet ved, at lærerne også dér holder op.
Vi vil meget gerne være med til at styrke seminarierne, som flere har snakket om her i dag, sådan at de kan blive i stand til at håndtere denne nye uddannelse, som et flertal så vil vælge.
SF mener ikke, at aftalen om den nye læreruddannelse er god nok.